Nuuskommentaar: Plaasmoorde: Regering skuld ons ’n GROOT verskoningArgieffoto: AfriForum Jeug ’n Verskoning van die regering oor hoe sy diplomate die afgelope paar dae in Genève teenoor Suid-Afrikaanse minderhede opgetree het, gaan so skaars soos hoendertande bly. Die geleentheid was die Menseregtekommissie van die Verenigde Nasies se Forum oor Minderheidsregte. Drie afvaardigings uit Suid-Afrika, te wete AfriForum, die TLU SA en die Vryheidsfront Plus, het voorstelle aan die kommissie voorgelê met plaasmoorde as gedeelde tema. Al drie het in hul verslae aan die kommissie verdoemende syfers voorgehou om te toon dat die regering se slaphandhouding is wese op die skending van minderheidsregte neerkom. Toe die Vryheidsfront Plus sy voorlegging wou doen, het die amptelike Suid-Afrikaanse missie in Genève ’n stokkie daarvoor probeer steek. Die missie se woordvoerder het rassisme en apartheid opgehaal in die argumente en aangevoer daar kan nie van Suid-Afrika se regering verwag word om statistiek oor moorde aan ras te koppel nie. Dit, terwyl die VF Plus se voorlegging syfers oor alle rasse sonder voorbehoud gebruik het. So asof die ANC-regering in sy rasbeheptheid nie ras aan bykans elke aspek van die samelewing gekoppel het nie, sodat daar juis nou ’n saak van hierdie aard voor die grondwetlike hof dien (die sogenaamde DKD-saak). Gelukkig het die VSA die Suid-Afrikaanse missie teengestaan en voorgestel dat die voorlegging onmiddellik gelewer word. Beweerde rassisme en apartheid sou egter die tema bly met die ander se voordragte. Trouens, in sy eie voorlegging het die Suid-Afrikaanse missie diegene wat die plaasmoorde-voorleggings steun van rassisme en hunkering na apartheid beskuldig. In wese beteken dit dat die destydse regering onder pres. Nelson Mandela ook rassisties sou wees en na apartheid sou hunker, want plaasmoorde was toe ’n gelyste prioriteitsmisdaad. Dit het juis in die slag gebly toe die bewind van oudpres. Thabo Mbeki ’n sterk Afrikanistiese inslag gekry het. Kortom, die optrede van die Suid-Afrikaanse missie in Genève was (al weer) skandalig. Dit lyk werklik of hierdie diplomate slegs een noot ken. Die probleem is dat hulle in hul smeerpoging harde feite deur belaglike argumente probeer weg-“redeneer” en in die proses medeburgers lukraak met die blinde sambok bydam. Net so afkeurenswaardig soos die Suid-Afrikaanse missie se optrede was, net so vreemd is ’n groot deel van die Suid-Afrikaanse media se reaksie, met meeste media wat nie enige nuusdekking hieraan gegee het nie. Al drie hoofsaaklik Afrikaanse instansies wat voorleggings gedoen het, het mediaverklarings met bykomende inligting oor hul bydraes uitgereik. So ver bekend het die amptelike Suid-Afrikaanse missie egter nie ’n verklaring oor sy eie optrede uitgereik nie. Dit kan tog nie wees dat die nou swygende media meen plaasmoorde is nie meer nuus nie. Terwyl die sitting in Genève plaasgevind het, het plaasmoorde immers ongesteurd voortgegaan en hieroor is redelik breedvoerig in sommige van hierdie einste media berig. Dit wil ook nie voorkom of die verswyging aan simpatie met die amptelike missie se standpunt te wyte is nie, want die meeste van hierdie nou swygende media bestee baie ruimte aan ander skandes en skandale deur die regering. Kan dit wees omdat die voorleggings deur die “verkeerde” instellings gedoen is? Of is die nuusdekking bloot net nog op pad? Om iemand deesdae van rassisme te beskuldig is ’n ernstige saak. Om dit boonop te doen sonder dat die audi alteram partem-reël toegepas is, en daar ’n behoorlike skuldigbevinding was, beteken onskuldige mense word bloot oor hul velkleur of ’n saak wat hulle steun, nie-rassig soos dit ook al mag wees want dit handel immers oor moorde op swart boere en plaaswerkers ook, blindelings beswadder. Dit sal goed wees as die Suid-Afrikaanse missie nou eens en vir altyd behoorlik verkla word waar hul diplomatieke immuniteit hulle nie beskerm nie, sodat hierdie soort skandalige “diplomasie” teen eie burgers eens en vir altyd nek omgedraai kan word.